A pontosság

A Bartók Táncegyüttesnél muzsikáltunk, és már mi is kísérhettük az

együttest, mert tudtuk a koreográfiákat. Szlovákiai útra készültünk,

Zselízre, egy óriási fesztiválra, ami nagy megtiszteltetés volt a számunkra.

Az előző napi főpróbán kihirdették, hogy a busz, ami visz minket a

Benczúr utcai székház elől, másnap tizenkét órakor indul, ne késsen

senki, mert nem tudják megvárni a későket. Ebből az információból,

én csak a két órát hallottam, így pontosan tizennégy óra előtt pár

perccel be is kanyarodtam a Benczúr utcába.

Aki ismer, tudja, hogy megőrülök, ha csak egy percet is kések,

így számomra feltűnő volt, hogy nem áll ott a busz. Néztem is a

naptárt, hogy biztosan ma van-e, vagy elnéztem valamit, de bizony

azon a napon volt az indulás időpontja. Az lehetetlen, hogy ennyien

késnek, na meg a busz is, de mindegy, előfordul az ilyesmi. Vártam

egy kicsit, aztán negyed háromkor kezdett gyanús lenni a dolog.

Felmentem a székházba, és kérdeztem, hogy miért nem jön a busz.

– Te jó Isten, hát végre itt vagy, mennyit vártak rád, de el kellett

indulniuk, mert különben nem érnek oda. Ráadásul az első számuk

a „Dudálás” lesz, amit te játszol.

– Ez lehetetlen – gondoltam –, de most már mindegy, menjünk a

busz után!

Mari, a titkár a kis Trabantjával elvitt Gödöllőig, de rájött, hogy a

buszt nem fogjuk utolérni, így kitett a sztrádán, hogy igyekezzek a

busz után.

Nem maradt más hátra, mint az autóstop. Az egyik autó húsz

kilométerre vitt, a másik negyvenre, miközben kezdett besötétedni,

valamint jött egy olyan eső, amit nem kívánok senkinek. A hangszereim,

a duda, a kontra a tarisznyámban voltak, féltettem is őket.

A mező közepén észrevettem, hogy van egy nagy szénaboglya,

s reméltem, hogy tudok fúrni egy lyukat benne, és nem

ázok tovább. Ez így is történt, csak az volt a baj, hogy amikor a távolban

észrevettem a közeledő autó fényszóróját, és kivágtattam

a szénaboglyából az út szélire stoppolni, úgy néztem ki, mint

egy madárijesztő, így senki sem mert megállni egy ilyen hóbortos

alaknak.

Ez így ment hosszú órákon keresztül, míg az egyik autó vészfékkel

megállt, és kikiabál a sofőr:

– Te vagy az, Gyurkedli?!

Az egyik táncházas barátom volt, aki persze nem a szlovák határnak

ment, de jószívűségből elvitt odáig.

Aztán következett a szlovák tortúra. Traktor és tejeskocsi is felvett.

Ez utóbbi sofőrje mondta, hogy ha segítek lepakolni az ötven

tejeskannát különböző helyeken, akkor elvisz. Pakoltam becsülettel,

csak haladjunk. Mire végeztünk a munkával, visszakanyarodott a

főútra, és mondta, sajnos nem tud tovább menni, keressek mást, és

akkor láttam meg, hogy attól a helytől, ahol felvett, kb. ötszáz méterrel

vagyok távolabb.

Egy szó, mint száz, tizenhét stoppal jutottam el Zselízbe, ahol kedves

komámmal, Olivérrel a kocsmában megünnepeltük a megérkezésemet.

Aztán arra eszméltem, hogy a Bartók Táncegyüttes fent áll

a színpadon, szépen körbeállják a képzeletbeli dudást, és Virágvölgyi

Márti rázendít a somogyi dudálásra hegedűvel. Rohantam fel a színpadra,

és bekapcsolódtam „észrevétlenül” a muzsikába.